«Խաղաղության աղբյուր» ռազմագործողություն

«Խաղաղության աղբյուր» գործողություն (), Թուրքիայի զինված ուժերի և Սիրիայի հյուսիսում ձևավորված սիրիական զինված ընդդիմության ռազմական գործողությունը։ Գործողության մեկնարկի մասին պաշտոնական հայտարարությունը տեղի է ունեցել 2019 թվականի հոկտեմբերի 9-ին։

Նախապատմություն 
Թուրքիան արդեն շատ վաղուց բարձրաձայնում է իր այն մտադրությունների մասին, որոնք ուղղված են Սիրիայի հյուսիսում ձևավորված քրդական զինված խմբավորումների դեմ գործողությունների իրականացմանը։ «Ձիթենու ճյուղ» գործողության իրականացումից հետո Թուրքիայի նախագահ Էրդողանը հանդես եկավ հայտարարությամբ, որում, մասնավորապես, նշում էր, որ իրենց նպատակն է ոչնչացնել այն ահաբեկչական միջանցքը, որը ձևավորվել է Թուրքիայի հարավային սահմաններում։ Էրդողանը հաճախ է ասել, որ այդ գործողության իրականացման նպատակն է սահմանի սիրիական մասում ստեղծել անվտանգության գոտի։ Նա նաև նշում էր, որ այդ ամենի իրականացման ճանապարհին միակ խանգարող հանգամանքը Եփրատի արևելյան ափին տեղակայված ամերիկայն զինված ուժերն են, որոնք Իրաքի և Լևանտի իսլամական պետության դեմ պատերազմում օգնում են քրդերին։ Երկարատև բանակցություններից հետո՝ 2019 թվականի օգոստոսին, թուրքերն ու ամերիկացիները պայմանավորվեցին ստեղծել անվտանգ գոտի, սահմանից հեռացնել ծանր զինտեխնիկան և զինակառույցները, ինչպես նաև կազմակերպել համատեղ պարեկություններ։ Այդ համաձայնությունից հետո թուրք և ամերիկացի զինյալները մի քանի անգամ համատեղ պարեկություններ իրականացրին, բայց թուրքական կողմը դժգոհ մնաց այն բանից հետո, երբ անվտանգության գոտու համատեղ պահպանությունից զատ՝ ամերիկյան կողմն այլևս ոչ մի պայմանավորվածություն չէր պատրաստվում իրագործել։ Էրդողանը հայտարարեց, որ եթե ամերիկացիները մինչև սեպտեմբերի վերջ Սիրիայի հյուսիսում չապահովեն անվտանգությունը, ապա ռազմական միջամտությունն անխուսափելի կլինի։

Գործողության ընթացք 
Հոկտեմբերի 9-ին՝ պատերազմի մասին պաշտոնական հայտարարությունից հետո, թուրքական զինված ուժերը քուրդ սահմանապահների դեմ ռմբակոծությունների շարք սկսեցին։ Ի պատասխան՝ կրակի տակ ընկան թուրքական սահմանամերձ քաղաքները։ ԶԼՄ-ների հաղորդմամբ՝ կան զոհեր և տուժածներ։

Հոկտեմբերի 10-ին Թուրքիայի զինված ուժերը նոր թափ հաղորդեցին «Խաղաղության աղբյուր» գործողությանը՝ այս անգամ ցամաքային տարբերակով․ այս մասին հայտնում է Թուրքիայի արտաքին գործերի նախարարությունը։

Հոկտեմբերի 13-ին թուրքական բանակը գրավեց սիրիական Թել Աբյադ քաղաքը։

Ծանոթագրություններ 

Սիրիայի քաղաքացիական պատերազմում Թուրքիայի ռազմական գործողություններ
2019 հակամարտություններ
Սիրիայի քաղաքացիական պատերազմ
2019 Թուրքիայում
Թուրքիայի ճակատամարտեր